CELEX: E2020C0047
Language: el
Date: 2020-05-25 00:00:00
Title: Κατ’ εξουσιοδότηση απόφαση της Εποπτεύουσας Αρχής της ΕΖΕΣ αριθ. 47/20/COL της 25ης Μαΐου 2020 που επιτρέπει στη Νορβηγία να παρεκκλίνει από ορισμένους κοινούς κανόνες ασφάλειας της αεροπορίας δυνάμει του άρθρου 14 παράγραφος 6 του κανονισμού (ΕΚ) αριθ. 216/2008 [2020/1248]

3.9.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 288/26
            
         
      ΚΑΤ’ ΕΞΟΥΣΙΟΔΟΤΗΣΗ ΑΠΟΦΑΣΗ ΤΗΣ ΕΠΟΠΤΕΥΟΥΣΑΣ ΑΡΧΗΣ ΤΗΣ ΕΖΕΣ αριθ. 47/20/COL
      της 25ης Μαΐου 2020
      που επιτρέπει στη Νορβηγία να παρεκκλίνει από ορισμένους κοινούς κανόνες ασφάλειας της αεροπορίας δυνάμει του άρθρου 14 παράγραφος 6 του κανονισμού (ΕΚ) αριθ. 216/2008 [2020/1248]
      Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ,
      Έχοντας υπόψη την πράξη που αναφέρεται στο σημείο 66ιδ του παραρτήματος XIII της συμφωνίας ΕΟΧ,
      Έχοντας υπόψη τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, της 20ής Φεβρουαρίου 2008, για τη θέσπιση κοινών κανόνων στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφαλείας της Αεροπορίας, καθώς και για την κατάργηση της οδηγίας 91/670/ΕΟΚ του Συμβουλίου, του κανονισμού (ΕΚ) αριθ. 1592/2002 και της οδηγίας 2004/36/ΕΚ (1), όπως τροποποιήθηκε (στο εξής: η πράξη), όπως προσαρμόστηκε στη συμφωνία ΕΟΧ με το πρωτόκολλο 1 αυτής, και με την απόφαση αριθ. 163/2011 της Μεικτής Επιτροπής του ΕΟΧ, και ιδίως το σημείο 3 στοιχείο ε) του παραρτήματος της εν λόγω απόφασης.
      Έχοντας υπόψη ιδίως το άρθρο 14 παράγραφοι 6 και 7 της πράξης,
      Έχοντας υπόψη τη γνώμη της επιτροπής μεταφορών της ΕΖΕΣ που διατυπώθηκε στις 6 Μαΐου 2020 με τη μορφή σιωπηρής έγκρισης, δεδομένου ότι η αρχική ημερομηνία γνωμοδότησης είχε κατ’ εξαίρεση παραταθεί κατά έναν μήνα εξαιτίας της κρίσης του κορονοϊού,
      Εκτιμώντας τα ακόλουθα:
      Η Νορβηγία κοινοποίησε στην Εποπτεύουσα Αρχή της ΕΖΕΣ (στο εξής: η Αρχή) και στον Ευρωπαϊκό Οργανισμό Ασφάλειας της Αεροπορίας (στο εξής: ο Οργανισμός) την πρόθεσή της να παρεκκλίνει από τις διατάξεις του σημείου FCL.905.SFI του παραρτήματος I του κανονισμού (ΕΕ) αριθ. 1178/2011 της Επιτροπής (2) παρέχοντας στους εκπαιδευτές συνθετικής πτήσης (SFI) το δικαίωμα να παρέχουν εκπαίδευση στους υποψηφίους για πιστοποιητικό SFI χωρίς να πληρούν την προϋπόθεση για τριετή πείρα ως εκπαιδευτές ικανότητας τύπου (TRI).
      Το άρθρο 14 παράγραφος 6 της πράξης ορίζει ότι εάν, με άλλα μέσα, είναι δυνατόν να επιτευχθεί επίπεδο προστασίας ισοδύναμο με αυτό που επιτυγχάνεται μέσω της εφαρμογής των εκτελεστικών κανόνων του κανονισμού, τα κράτη μέλη μπορούν, χωρίς διακρίσεις λόγω ιθαγένειας, να χορηγούν έγκριση που να παρεκκλίνει από τους εν λόγω εκτελεστικούς κανόνες.
      Σύμφωνα με το άρθρο 14 παράγραφος 7 της πράξης, η Αρχή αξιολόγησε την ανάγκη για τη ζητούμενη παρέκκλιση και το επίπεδο προστασίας που προκύπτει από αυτήν βάσει σύστασης του Οργανισμού, η οποία εκδόθηκε στις 29 Οκτωβρίου 2019 (αριθ. εγγρ. 1094402) και διορθώθηκε στις 6 Νοεμβρίου 2019 (αριθ. εγγρ. 1095781). Η Αρχή έλαβε επίσης υπό σημείωση παρόμοια παρέκκλιση η οποία έχει αξιολογηθεί θετικά από την Ευρωπαϊκή Επιτροπή με την απόφαση 2014/69/ΕΕ της Επιτροπής (3) και κατέληξε στο συμπέρασμα ότι η μεταβολή θα παρέχει επίπεδο προστασίας ισοδύναμο εκείνου που επιτυγχάνεται με την εφαρμογή των κοινών κανόνων ασφάλειας της αεροπορίας, με την προϋπόθεση ότι τηρούνται ορισμένοι όροι.
      Σύμφωνα με το άρθρο 1 της απόφασης της Μεικτής Επιτροπής του ΕΟΧ αριθ. 163/2011 και την προσαρμογή α) που προβλέπεται στο σημείο 3 του παραρτήματος της εν λόγω απόφασης, ο όρος «κράτος(-η) μέλος(-η)» νοείται ότι περιλαμβάνει, εκτός από την έννοια που έχει στον κανονισμό, και τα κράτη της ΕΖΕΣ.
      Σύμφωνα με το άρθρο 14 παράγραφος 7 της πράξης, παρέκκλιση που χορηγείται σε ένα κράτος της ΕΖΕΣ κοινοποιείται σε όλα τα κράτη της ΕΖΕΣ, τα οποία έχουν το δικαίωμα να εφαρμόσουν και αυτά τη συγκεκριμένη παρέκκλιση. Για τον λόγο αυτόν η παρούσα απόφαση πρέπει να απευθύνεται σε όλα τα κράτη της ΕΖΕΣ. Η περιγραφή κάθε παρέκκλισης, όπως και των συνημμένων όρων της, πρέπει να επιτρέπει σε άλλα κράτη της ΕΖΕΣ να εφαρμόσουν το μέτρο όταν βρίσκονται στην ίδια κατάσταση, χωρίς να απαιτείται περαιτέρω έγκριση από την Αρχή. Ωστόσο, τα κράτη της ΕΖΕΣ οφείλουν να κοινοποιούν την εφαρμογή παρεκκλίσεων, διότι οι παρεκκλίσεις ενδέχεται να έχουν επιπτώσεις εκτός της επικράτειάς τους.
      Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής μεταφορών της ΕΖΕΣ,
      ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      
                  1.
               
               
                  Η Νορβηγία μπορεί να παρεκκλίνει από τις απαιτήσεις που ορίζονται στο σημείο FCL.905.SFI του παραρτήματος I του κανονισμού (ΕΕ) αριθ. 1178/2011, όπως προβλέπεται στο παράρτημα της παρούσας απόφασης, με την προϋπόθεση ότι πληρούνται οι όροι του σημείου 4 του παραρτήματος της παρούσας απόφασης.
               
            
                  2.
               
               
                  Όλα τα κράτη της ΕΖΕΣ έχουν το δικαίωμα να εφαρμόσουν το ίδιο μέτρο, όπως προσδιορίζεται στο παράρτημα της παρούσας απόφασης. Τα κράτη της ΕΖΕΣ ενημερώνουν σχετικά την Αρχή, τον Οργανισμό και τις εθνικές υπηρεσίες πολιτικής αεροπορίας.
               
            
                  3.
               
               
                  Η απόφαση απευθύνεται στα κράτη της ΕΖΕΣ. Το κείμενο της απόφασης στην αγγλική γλώσσα είναι το αυθεντικό.
               
            
                  4.
               
               
                  Η παρούσα απόφαση κοινοποιείται στη Νορβηγία, την Ισλανδία και το Λιχτενστάιν.
               
            
         Βρυξέλλες, 25 Μαΐου 2020.
         
            
               Για την Εποπτεύουσα Αρχή της ΕΖΕΣ, ενεργούσα σύμφωνα με την απόφαση εξουσιοδότησης αριθ. 103/13/COL
            
            Högni KRISTJANSSON
            
               Αρμόδιο μέλος του Σώματος
            
         
         
            Carsten ZATSCHLER
            
               Προσυπογράφων ως Διευθυντής
            
            
               Νομικών και Εκτελεστικών Υποθέσεων
            
         
      
      
         (1)  ΕΕ L 79 της 19.3.2008, σ. 1.
      
         (2)  Κανονισμός (ΕΕ) αριθ. 1178/2011 της Επιτροπής, της 3ης Νοεμβρίου 2011, για τον καθορισμό τεχνικών απαιτήσεων και διοικητικών διαδικασιών όσον αφορά το ιπτάμενο προσωπικό πολιτικής αεροπορίας δυνάμει του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου (ΕΕ L 311 της 25.11.2011, σ. 1), όπως προσαρμόστηκε στη συμφωνία ΕΟΧ με το πρωτόκολλο 1 αυτής.
      
         (3)  Απόφαση αριθ. 2014/69/ΕΕ της Επιτροπής, της 6ης Φεβρουαρίου 2014, με την οποία επιτρέπεται στη Σουηδία και το Ηνωμένο Βασίλειο να παρεκκλίνουν από ορισμένους κοινούς κανόνες ασφάλειας της αεροπορίας βάσει του άρθρου 14 παράγραφος 6 του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου (ΕΕ L 39 της 8.2.2014, σ. 60).
   
   
      
         ΠΑΡΑΡΤΗΜΑ
         Παρέκκλιση των κρατών ΕΖΕΣ από τον κανονισμό (ΕΕ) αριθ. 1178/2011 όσον αφορά τα δικαιώματα και τους όρους που αφορούν τον εκπαιδευτή συνθετικής πτήσης
         1.   Περιγραφή του αιτήματος
         
         Η διάταξη FCL.905.SFI του παραρτήματος I του κανονισμού (ΕΕ) αριθ. 1178/2011 ορίζει τα δικαιώματα του εκπαιδευτή συνθετικής πτήσης (SFI) και δεν επιτρέπει σε SFI να εκπαιδεύει υποψηφίους για το πιστοποιητικό SFI. Το μέρος-FCL παρέχει το δικαίωμα παροχής αυτής της εκπαίδευσης μόνον στους κατόχους πιστοποιητικού εκπαιδευτή ικανότητας τύπου (TRI), με την προϋπόθεση ότι έχουν τουλάχιστον 3ετή πείρα ως TRI.
         Με επιστολή της 11ης Ιουλίου 2019 (αριθ. εγγρ. 1080642), η νορβηγική κυβέρνηση κοινοποίησε στην Αρχή την πρόθεσή της να παρεκκλίνει από τις διατάξεις του σημείου FCL.905.SFI του παραρτήματος I. Η νορβηγική κυβέρνηση κοινοποίησε την πρόθεσή της στον Ευρωπαϊκό Οργανισμό Ασφάλειας της Αεροπορίας (στο εξής: ο Οργανισμός) με επιστολή της 20ής Αυγούστου 2019 (αριθ. εγγρ. 1084282).
         Η Νορβηγία πρότεινε να χορηγηθεί στους SFI το δικαίωμα να εκπαιδεύουν υποψηφίους για το πιστοποιητικό SFI χωρίς να πληρούν την απαίτηση για τουλάχιστον τριετή πείρα ως TRI.
         2.   Αξιολόγηση του αιτήματος
         
         2.1.   Αναγκαιότητα
         
         Σύμφωνα με τη Νορβηγία, η ισχύουσα διάταξη FCL.905.SFI του παραρτήματος I του κανονισμού (ΕΕ) αριθ. 1178/2011 δεν επιτρέπει σε SFI να εκπαιδεύει υποψηφίους για το πιστοποιητικό SFI. Το μέρος-FCL παρέχει το δικαίωμα παροχής αυτής της εκπαίδευσης στους κατόχους πιστοποιητικού TRI, με την προϋπόθεση ότι έχουν τουλάχιστον 3ετή πείρα ως TRI. Πολλοί SFI που εργάζονται ως εκπαιδευτές για μαθήματα SFI στη Νορβηγία δεν μπορούν να συμμορφωθούν προς την απαίτηση της τριετούς πείρας ως TRI. Συνεπώς, οι εν λόγω SFI δεν είναι δυνατόν να συνεχίσουν να είναι εκπαιδευτές μαθημάτων SFI. Επιπλέον, πολλοί από τους υπάρχοντες SFI δεν θα μπορούν να εκπληρώσουν τις απαιτήσεις για TRI για ιατρικούς λόγους.
         Με βάση αξιολόγηση της τρέχουσας κατάστασης που πραγματοποιήθηκε από τη Νορβηγία, ο αριθμός των TRI είναι ανεπαρκής για να εκπαιδεύσουν αρκετούς υποψηφίους για πιστοποιητικό SFI και να ανταποκριθούν στις εκπαιδευτικές ανάγκες του κλάδου. Ως εκ τούτου, θα υπάρξει έλλειψη ειδικευμένων εκπαιδευτών για να παρέχουν την εκπαίδευση αυτή, η οποία θα δημιουργήσει διαταραχή στην εκπαίδευση χειριστών, ιδίως στα ιδιωτικά/εταιρικά αεροσκάφη, εκτός εάν χορηγηθεί παρέκκλιση.
         2.2.   Ισοδυναμία του επιπέδου προστασίας
         
         Η Νορβηγία πρότεινε να επιτραπεί σε SFI που δεν πληρούν την απαίτηση της ελάχιστης τριετούς πείρας ως TRI να εκπαιδεύουν υποψηφίους SFI. Οι εν λόγω SFI θα πρέπει να έχουν τουλάχιστον τριετή πείρα εκπαίδευσης ως SFI και να παρακολουθούν διήμερη ειδική εκπαίδευση από εκπαιδευτή SFI για να αποκτήσουν τα προσόντα εκπαιδευτή και θα υποβάλλονται σε αξιολόγηση επαγγελματικής επάρκειας. Επιπλέον, η Νορβηγία πρότεινε να απαιτείται από τους εν λόγω SFI να υποβάλλονται σε αξιολόγηση επαγγελματικής επάρκειας κατά τη διάρκεια εκπαίδευσης εκπαιδευτών SFI προκειμένου να διατηρούν σε ισχύ το δικαίωμα να εκπαιδεύουν για πιστοποιητικό SFI.
         Ο Οργανισμός συμφώνησε με την εκτίμηση της Νορβηγίας ότι με τη σκοπούμενη παρέκκλιση επιτυγχάνεται επίπεδο προστασίας ισοδύναμο εκείνου που επιτυγχάνεται κατ’ εφαρμογή των κοινών κανόνων ασφάλειας της αεροπορίας, ειδικά με τις πρόσθετες απαιτήσεις εκπαίδευσης και ελέγχου που προτείνονται.
         3.   Περιγραφή της παρέκκλισης
         
         Η Νορβηγία μπορεί, κατά παρέκκλιση από την FCL.905.SFI του παραρτήματος I του κανονισμού (ΕΕ) αριθ. 1178/2011, να χορηγεί στους SFI που δεν πληρούν την απαίτηση της ελάχιστης τριετούς πείρας ως TRI το δικαίωμα να παρέχουν εκπαίδευση σε υποψηφίους SFI.
         4.   Συνημμένοι όροι για την εφαρμογή της παρέκκλισης
         
         Οι SFI με τουλάχιστον τριετή πείρα εκπαίδευσης ως SFI θα παρακολουθούν διήμερη ειδική εκπαίδευση από εκπαιδευτή SFI για να αποκτήσουν τα προσόντα εκπαιδευτή και θα υποβάλλονται σε αξιολόγηση επαγγελματικής επάρκειας.
         5.   Δυνατότητα γενικής εφαρμογής της παρέκκλισης
         
         Την παρούσα παρέκκλιση επιτρέπεται να εφαρμόσουν όλα τα κράτη της ΕΖΕΣ, με την προϋπόθεση ότι πληρούνται οι όροι του σημείου 4.